automatvåpen
Store norske leksikon,Samfunn,Forsvar og sikkerhet,Våpen og militært materiell,Våpen,Håndvåpen
Automatvåpen er skytevåpen beregnet på hurtigskyting. Slike våpen utnytter restenergien i kruttforbrenningen til å drive mekanismen for omladning og avfyring av våpenet. Når det gjelder å drive frem prosjektilet, er virkningsgraden for energien i krutt cirka 25 prosent. Den resterende energien skaper lyd, rekyl og varme ved avfyring.
Begrepet maskinkanon eller automatkanon benyttes også for kanoner som kan avgi automatisk ild med granater. Hel- og halvautomatisk Vi skiller mellom helautomatiske- og halvautomatiske våpen. Helautomatiske våpen kan skyte kontinuerlig så lenge avtrekkeren holdes inne. Ved skyting med halvautomatiske våpen gjøres omladningen automatisk, men skytteren må trykke inn avtrekkeren for hvert skudd. Skuddtakten for helautomatiske våpen varierer fra rundt 300 til rundt 1500 skudd i minuttet. Mange automatvåpen har en omstiller som gjør at skytteren kan velge mellom helautomatisk og halvautomatisk ild. Blant mindre håndvåpen er pistolene som oftest halvautomatiske. Selvladergeværene er alltid halvautomatiske, men maskinpistoler og maskingeværer har i mange tilfeller en omstiller. Jakt Halvautomatiske hagler og rifler er tillatt i jaktsammenheng i Norge. Helautomatiske våpen eller halvautomatiske våpen av militær karakter er forbudt. For godkjente halvautomatiske våpen er det begrensninger for antall skudd man lovlig kan ha i magasinet. Halvautomatiske hagler kan kun lades med to skudd. Under storviltjakt på elg, hjort og rådyr kan halvautomatiske rifler lades med tre skudd i magasinet og ett skudd i kammeret, under jakt på øvrig vilt kan halvautomatiske rifler kun lades med ett skudd i kammeret og to skudd i magasinet. Skytesport En rekke halvautomatiske våpen er tillatt i ulike sivile skytesporter i Norge, for eksempel i pistolskyting og dynamisk sportsskyting. Kravene for lovlig erverv av slike våpen varierer etter skyteøvelse og idrettsforbund, og den endelige beslutningen ligger alltid hos politimesteren. Forsvaret I det norske forsvaret brukes blant annet automatgeværene AG3, HK416 og HK417. Disse våpenmodellene kan skyte både helautomatisk og halvautomatisk ild. Av tyngre våpen er maskingevær som MG3 og Fabrique Nationale de Herstal (FN) MINIMI helautomatiske. Det finnes også en rekke enda tyngre skyts som er hel- eller halvautomatiske, for eksempel skipsskyts og i noen tilfeller skyts i Hæren. Dette kan være 76 millimeter skipsskyts med skuddtakt 120 skudd i minuttet eller 12.7 millimeter mitraljøser med skuddtakt på opptil 635 skudd i minuttet. Les mer i Store norske leksikon våpen skytesport jakt Eksterne lenker Miljødirektoratet: våpen og ammunisjon Forsvarets våpen